Caxcꞌal xiwil milagro max txꞌox Jesús bay eb,
palta tokwal yuj tuꞌ chi yaoc eb cꞌul yin Cham.
Cay ton tuꞌ max yun yeloc tzet albilcan yuj Isaías,
is chekbej Dios,
yet max yaloncan axca tiꞌ:
Mamin,
¿mactxel max yaoc cꞌul yin kꞌanej max al-layi?
¿Mactxel max nachaj el mulnajbal Cham Jajawil yuj?
ẍican Isaías tuꞌ yul txꞌan Un Tzꞌibbilcanok.
Xan majcꞌaltaꞌ jeꞌ yaon oc eb yin cꞌul.
Ilab tol albil pax yuj Isaías junelxa axca tiꞌ:
Axca tol a Dios chi makchen sat eb,
chi watxꞌ akꞌnej pitbok eb,
yet watxꞌ axca tol cꞌam chi ilwi eb,
cax cꞌam chi nachaj el yuj eb,
yet watxꞌ cꞌam chi meltzojtek eb bay Cham cax chi col-lay eb yuj Cham,
ẍi.
Yalnakcan Isaías juntzan tiꞌ,
yujtol yilnak is maykꞌakꞌal Jesús,
xan a ton yabixal tiꞌ albilcan yuj.
Caxcꞌal albilcan axca tuꞌ,
palta ay eb israel max yaoc cꞌul yin Jesús.
Toltax eb yajaw,
xiwil eb max yaoc yin cꞌul.
Asan tol cꞌam chi txꞌoxil ba eb,
yujtol chi xiw eb bay eb fariseo,
yujtol talaj chi uktelay eltek eb yul nail is culto eb yuj eb.
Chi yut ba eb caktuꞌ,
yujtol chi yochej eb tol miman yelapnok eb yul sat anima.
Cꞌam chi na eb tatol ay yelapnok eb yul sat Dios.
Axa Jesús xin,
yin ipejal max kꞌanjab eltek xol anima axca tiꞌ:
A eb chi yaoc cꞌul win,
man asannejok win chi yaoc eb cꞌul.
Chi ya cꞌapax oc eb cꞌul yin Cham cheknejintek.
A eb chin iloni,
lanan cꞌapax yilon eb Cham cheknejintek tuꞌ.
Ayin tiꞌ,
max in jay ul wakꞌon sakkꞌinal bay eb anima bay yulyibankꞌinal tiꞌ,
yet watxꞌ a eb chi yaoc cꞌul win,
cꞌamxa kꞌekkꞌinal yin yanimail eb.
A eb chi aben in kꞌanej,
ta cꞌam chi yikej eb,
mayinnak ok waoc yailal eb,
yujtol man yujok waon oc yailal anima xan max in jay bay yulyibankꞌinal tiꞌ,
palta yuj wakꞌon colchaj eb,
xan max in jayi.
A eb cꞌam welapnok yul sat,
eb cꞌam chi iken in kꞌanej,
ayxa mac ok aon oc yailal eb,
a ton in kꞌanej chi wal tiꞌ.
A in kꞌanej tiꞌ ok aon oc yailal eb yet lajub cꞌual.
Yujtol man yulok wet chin kꞌanjabi,
a in Mam cheknejintek,
aꞌ akꞌnej is chekbanil ayin tzet chi ul walaꞌ.
Wojtak,
yuj is chekbanil tuꞌ,
xan chi jeꞌ chaoncan eb anima is kꞌinal tol aycꞌal yin tojbalkꞌinal.
Yuj tuꞌ,
axca max yun yalon in Mam ayin,
caytuꞌ chi wut walon cꞌapaxok,
ẍi Jesús.